b'\n_START_ARTICLE_\nCerkev sv. Bo\xc5\xa1tjana, Pe\xc4\x8darovci\n_START_SECTION_\n\xc4\x8cas ob in po reformaciji\n_START_PARAGRAPH_\nDruga\xc4\x8de je bilo ob reformaciji 1640. leta, ko je bil v Pe\xc4\x8darovcih predikant (protestantski pridigar). Grofje in njihovi slu\xc5\xbeabniki pa so menili, da bo pe\xc4\x8darovska evangeli\xc4\x8danska podru\xc5\xbenica po reformaciji postala \xc5\xbeupnija in bo imela katoli\xc5\xa1kega duhovnika.  _NEWLINE_Po reformaciji po letu 1672 je bilo v Prekmurju veliko pomanjkanje duhovnikov, zlasti v gornjem delu, zato je cerkev nastavljala laike - licenciate, ki so deloma opravljali duhovni\xc5\xa1ko slu\xc5\xbebo: krst, poroko, pogreb. Bili so nastavljeni tudi zato, da \xc5\xbeupnije ne bi zasedli luteranski predikanti. Pomanjkanje duhovnikov je trajalo pribli\xc5\xbeno 80 let, dokler niso vzgojili doma\xc4\x8dih duhovnikov, ki so za\xc4\x8deli zasedati \xc5\xbeupnije po letu 1730. Posamezne gori\xc4\x8dke fare pa niso dobile duhovnikov niti tedaj, saj je iz vizitacijskih zapisnikov razvidno, da so bili 1756. leta licenciati \xc5\xa1e v Dolencih, Pu\xc5\xbeevcih in tudi v Pe\xc4\x8darovcih._NEWLINE_V srednjem veku in \xc5\xa1e v novem so Pe\xc4\x8darovci pripadali k martjanski \xc5\xbeupniji. V vizitacijskem zapisniku iz leta 1698 je omenjeno, da so prvo cerkev v Pe\xc4\x8darovcih zgradili nekdanji katoli\xc4\x8dani v \xc4\x8dast mu\xc4\x8dencema sv. Fabijanu in Sebas\xc2\xadtijanu, iz leta 1756 pa poro\xc4\x8da, da je bila cerkev postavljena v \xc4\x8dast mu\xc4\x8denca sv. Sebastijana. \xc5\xbdupnija je bila ustanovljena leta 1796. K novoustanovljeni \xc5\xbeupniji so pridru\xc5\xbeili 4 vasi iz \xc5\xbeupnije Gornja Lendava - Grada. Te vasi so: Bodonci s kapelo sv. Leonarda, Prose\xc4\x8dka vas, Poz\xc2\xadnanovci in Zenkovci. Od \xc5\xbeupnije sv. Benedikta v Kan\xc4\x8devcih so pridru\xc5\xbeili \xc5\xbeupniji Pe\xc4\x8darovci vas Dolino. Pet vasi: Dankovci, Ma\xc4\x8dkovci, \xc5\xa0alamenci, Vane\xc4\x8da in Mo\xc5\xa1\xc4\x8danci, pa je \xc5\xbee prej spadalo k podru\xc5\xbenici v Pe\xc4\x8darovcih._NEWLINE_Leta 1640 so Pe\xc4\x8darovce napadli tur\xc5\xa1ki konjeniki in ugrabili 16 Ijudi, 3 pa razsekali. Napadli so tudi cerkev. Razbili so cerkvena vrata, poru\xc5\xa1ili oltar, uni\xc4\x8dili predi\xc2\xadkantov voz in odnesli njegovo obleko. Leta 1698 sta stala v bli\xc5\xbeini cerkve dva stolpa, zgrajena iz lesa. V stolpih sta visela dva zvonova. Cerkev je imela lesen strop in tlak. Oltar je bil samo eden. Na oltarju je bila slika sv. mu\xc4\x8dencev. V cerkvi je bila \xc5\xa1e lesena pri\xc5\xbenica in kamnit krstilnik. Leta 1756 je bilo \xc5\xbeupni\xc5\xa1\xc4\x8de leseno in \xc5\xa1e primerno. V njem je stanoval licenciat, ki je obdeloval tudi zemlji\xc5\xa1\xc4\x8de. 1778. leta  je bil patron pe\xc4\x8darovske cerkve grof Mihael Nadasdy. V bli\xc5\xbeini cerkve stoji \xc5\xbeupni\xc5\xa1\xc4\x8de, ki je tudi v slabem stanju. Pred letom 1808 sta bila prezbiterij s stropom in mala zakristija na novo zgrajena iz solidnega gradiva. Cerkev - ladja je bila \xc5\xa1e lesena. Zaradi pomanjkanja denarja je bil del cerkve krit s slamo. Prezbiterij in ve\xc4\x8dji del stare lesene stavbe sta bila krita z opeko. Cerkev je bila blagoslovljena. Imela je novi oltar, na njem je bila slika sv. Sebastijana. V cerkvi je bil tudi krstilnik. Z opeko je bila krita tudi zakristija. Zvonik, ki je stal v bli\xc5\xbeini, se je ru\xc5\xa1il.   _NEWLINE_Leta 1824 je bila cerkev na novo postavljena iz solidnega gradiva. Pokrita je z opeko in \xc5\xbelebnjaki. Veliki oltar ima sliko sv. Sebastijana in nov tabernakelj. Cerkev ima tudi stranski oltar v \xc4\x8dast mu\xc4\x8denca sv. Vida. Kor je zidan, vendar na njem ni orgel. Pod njim je bo\xc5\xbeji grob iz lesa. V cerkvi sta \xc5\xa1e krstilnik in nova pri\xc5\xbenica. Zakristija je obokana. Zvonik je iz \xc4\x8dvrstega gradiva, pokrit s skodlami rde\xc4\x8de barve. \xc5\xbdupni\xc5\xa1\xc4\x8de je leseno. Zraven je vrt in hlev za konje.\n_START_SECTION_\nNovej\xc5\xa1i \xc4\x8das\n_START_PARAGRAPH_\nPo letu 1975 je bila nadaljnja prenova cerkve znotraj in zunaj, potem obnova \xc5\xbeupni\xc5\xa1\xc4\x8da in tudi gospodarskega poslopja, v katerem so 1986. leta uredili ve\xc4\x8dnamensko \xc5\xbeupnijsko dvorano. V  istem letu so tudi elektrificirali zvonove. Leta 1987 so uredili nov krstilnik in dozidali pred vhodom v cerkev ve\xc5\xbeico. Leta 1990 so prenovili pro\xc4\x8delje cerkve in cerkvenega stolpa, ki so ga naslednje leto prekrili z bakreno plo\xc4\x8devino. Tako na cerkvi kakor na \xc5\xbeupni\xc5\xa1\xc4\x8du so dali namestiti strelovod, postavili so 4 \xc5\xbearomete, ki lepo osvetljujejo cerkev, ki je na pobo\xc4\x8dju na nadmorski vi\xc5\xa1ini 342 metrov. V cerkvi so uredili primerno ogrevanje z elektriko. V septembru 1992. leta so obnovili notranjost cerkve. Prenovili pa so tudi vse \xc5\xa1tiri slike, delo akademskega slikarja Karla Jakoba, narejene 1939. leta. Na koru pa je slikar samouk Tin\xc4\x8d Mertiak naredil novo sliko sv. Cecilije, zavetnice cerkvene glasbe, ki so jo financirali doma\xc4\x8di cerkveni pevci._NEWLINE_V Pe\xc4\x8darovcih oziroma pri Sebe\xc5\xa1\xc4\x8danu imajo pro\xc5\xa1\xc4\x8denje ali po doma\xc4\x8de \xc2\xbbpro\xc5\xa1ko\xc2\xab\xc2\xa0dvakrat letno. Tako imenovana \xc2\xbbmrzla pro\xc5\xa1ka\xc2\xab\xc2\xa0je vsako leto 20. januarja, ko goduje farni zavetnik sv. Bo\xc5\xa1tjan oziroma Sebe\xc5\xa1\xc4\x8dan; \xc2\xbbtopla pro\xc5\xa1ka\xc2\xab, ko je tudi semanji dan, pa je 14 dni po veliki no\xc4\x8di. V Pe\xc4\x8darovcih je tudi evangeli\xc4\x8danska cerkev in  v tem delu Gori\xc4\x8dkega \xc5\xbeivita obe v lepem so\xc5\xbeitju.\n_START_SECTION_\nArhitektura\n_START_PARAGRAPH_\nCerkev iz 1824 sestavljajo ladja, poligonalno zaklju\xc4\x8den prezbiterij z zakristijo in zahodnim zvonikom. Fasade \xc4\x8dlenijo le talni in profiliran ven\xc4\x8dni zidec._NEWLINE_Cerkev stoji na grebenu sredi va\xc5\xa1kega trga, obdana z lipami.'